Covid-19: Werksverliese - Corona Krisissentrum
Tuis / Covid 19 en die ekonomie / Covid-19: Werksverliese
Solidariteit het vroeër 'n artikel vrygestel oor die ekonomiese permutasies van die Covid-19- virus, in volksmond bekend as die "koronavirus". Sedert hierdie vrystelling het ons egter gesien hoe sake net verder vererger het. President Ramaphosa het op 23 Maart 2020 aangekondig dat Suid-Afrika onder 'n staat van nasionale inperking geplaas gaan word. Die vraag ontstaan dus: Wat gaan hierdie grootskaalse sluiting van ondernemings en besighede beteken in verband met werkloosheid in Suid-Afrika?
Ongelukkig lyk die syfers glad nie goed nie. Die besturende direkteur van die Internasionale Monetêre Fonds (IMF) Kristalina Georgieva, het reeds aangedui dat hierdie virus en die beperkings op handel wat daarmee gepaardgaan "ten minste so negatief soos die 2008- finansiële krisis gaan wees, of dalk erger." Die Organisasie vir Ekonomiese Samewerking en Ontwikkeling (OECD) het gewaarsku dat die effek waarskynlik reeds erger is as die 2008-ineenstorting, terwyl UNCTAD, die Verenigde Nasies se Konferensie oor Handel en Ontwikkeling reken dat ongeveer $1 duisend miljard se waarde reeds vanaf die wêreldekonomie weggeneem is.
Die prentjie lyk nie veel beter as ons spesifiek na werksverliese kyk nie. Aanvanklike ramings van die Internasionale Arbeidsorganisasie (IAO) dui op 'n beduidende toename in werkloosheid en onderindiensname in die nadraai van die virus. Op grond van verskillende scenario's vir die impak van Covid-19 op die wêreldwye BBP-groei, dui voorlopige IAO-ramings op 'n toename in die wêreldwye werkloosheid van tussen 5,3 miljoen ('lae' scenario) en 24,7 miljoen ('hoë' scenario) vanaf 'n basisvlak van 188 miljoen in 2019. Die "middel" -scenario dui op 'n toename van 13 miljoen (7,4 miljoen in lande met 'n hoë inkomste). Alhoewel hierdie ramings hoogs onseker bly, dui alle syfers op 'n aansienlike toename in wêreldwye werkloosheid. Ter vergelyking het die wêreldwye finansiële krisis van 2008-'09 werkloosheid met 22 miljoen verhoog.
Terwyl dit onmoontlik is om presies te bepaal wat die effek in ons land gaan wees, is daar egter 'n paar punte wat in ons guns tel:
Ons het baie vinniger op die krisis gereageer as talle ander lande. Suid-Afrika het reeds op 64 infeksies die sluiting van skole en ander maatreëls aangekondig, terwyl lande soos Italië gewag het tot ongeveer 3 000 infeksies voordat hulle dieselfde gedoen het.
Die meerderheid (56%) werkgeleenthede in Suid-Afrika is by slegs een duisend groter werkgewers, insluitend die regering waar indiensneming vinniger groei as in die geval van KMMO's. Ons almal weet dat groter ondernemings meer weerstandig is teen sulke groot skokke as wat kleiner ondernemings is. So vreemd as wat dit mag klink, tel dit in hierdie geval in ons guns dat die arbeidsmag in Suid-Afrika eintlik relatief gekonsentreerd is. Sowat 72% van alle indiensneming geskied by groter werkgewers en dit is bemoedigend dat hierdie werkgewers 'n beter kans het om hierdie ekonomiese afswaai te oorleef. Terwyl die persentasie op sigself nie 'n goeie statistiek is nie, kan dit help in tye van reuse- ekonomiese verknorsing.
Ons het waarskynlik een van die beste, indien nie die beste nie, sentrale banke in die wêreld. Die Reserwebank is beter as feitlik enige ander sentrale bank geposisioneer om verligting aan ons ekonomie te bring. Jare lange verantwoordelike monetêre beleid beteken dat die bank nou meer ruimte vir maneuvrering en skietgoed het as wat enige ontwikkelde land het.
Ten slotte – Suid-Afrika gaan beslis geweldige pyn verduur as gevolg van hierdie virus se effek op globale ekonomieë, maar wanneer ons situasie vergelyk word met dié van baie ander lande, selfs ontwikkelde lande soos byvoorbeeld dié in die Europese Unie (EU), dan moet ons besef dat ons waarskynlik beter daaraan toe gaan wees – relatief gesproke. Ons moet egter besef dat hierdie krisis ons wel gaan noodsaak om ernstig te begin om in die nadraai van hierdie krisis beleid te hersien, want "sake soos normaal" voor die krisis gaan ons situasie net verder vererger.